同楊明府華父夜宿鸕鷀源
作者：方回
朝代：宋

paragraphs: 桐廬楊明府，高誼有緩急。
凌江每見訪，爛醉必旬日。
知我欲東遊，相拉過其宅。
城南登小舟，僅闊六七尺。
岸人觀不退，莫知孰主客。
西風篙工喜，布被當帆席。
青蔬煮豆乳，灘轉竈釜仄。
更覺氣象古，酌酒甆盞碧。
千山霜葉紅，綿綺天組織。
郊坰有此奇，闤闠苦未識。
明府眼力高，心賞寄絕壁。
指似掛篰岩，茅屋擬便葺。
老夫今十年，往來釣臺側。
汗顔不敢登，人品霄壤隔。
夜宿鸕鷀源，犖確陟危石。
吾家三拜公，晚唐老詩伯。
衣冠世不墜，奕葉紹桂籍。
避地館者誰，一僧年八十。
嗚呼窮谷中，亦復有馬跡。
紀事聊此吟，續燭借紙筆。